Лейтенант нэхъыжь Лу Руслан Къэбэрдей-Балъкъэрым и «ЦIыхубэ участковэщ»
Урысей МВД-м и «Бахъсэн» къудамэм и участковэ уполномоченнэ полицэм и лейтенант нэхъыжь Лу Руслан Iэ нэхъыбэ хуаIэтащ интернет-щIэупщIэныгъэ щрагъэкIуэкIым.
Лу Руслан къэрал кIуэцI органхэм илъэс пщыкIутху хъуауэ хэтщ. Полицэм и участковэ уполномоченнэ IэнатIэм 2017 гъэм щыщIэдзауэ пэрытщ. И нэIэм щIэт Жэнхъуэтекъуэ къуажэм пщIэрэ нэмысрэ щиIэщ. Ар щIэх-щIэхыурэ цIыхухэм яхуозэ, хабзэр хъумэнымкIэ псалъэмакъ щхьэпэхэр ядрегъэкIуэкI.
Руслан къызэрилъытэмкIэ, полицэм и участковэ уполномоченнэм и къалэнщ сыт хуэдэ Iуэхугъуэр зэфIэхынымкIи цIыхухэм ядэIэпыкъуну. «Псом ящхьэращи, участковэ инспекторым ищIэн хуейщ и щIыналъэм сыт къыщыхъуми», — жеIэр абы.
Полицэм и лейтенант нэхъыжь Лу Руслан мы гъэр къызэрихьэрэ щIэпхъаджагъэу 4 къыщIигъэщащ, наркотикхэр хабзэншэу зегъэкIуэнымрэ экономикэмрэ ехьэлIауэ. Административнэ щIэпхъаджащIэу 80-м щIигъу къигъэнэIуащ.
Лэжьыгъэ хьэлъэм къыщыдэхуэм и деж щIыуэпсым зыщигъэпсэхуну фIэфIщ. Къэжыхьынымрэ атлетикэ хьэлъэмрэ дехьэх.
И къалэнхэр Iэзэу зэригъэзащIэм къыхэкIыу мызэ-мытIэу ягъэпэжащ. Къапщтэмэ, къыхуагъэфэщащ «За доблесть в службе» медалымрэ Урысей МВД-м КИФЩI-м щиIэ управленэ нэхъыщхьэм и унафэщIым и щIыхь тхылъымрэ.
Лу Руслан щIыналъэм щыпсэухэм, благъэхэм, Iыхьлыхэм, ныбжьэгъухэм фIыщIэ яхуещI Iэ зэрыхуаIэтам папщIэ икIи зегъэхьэзыр щэкIуэгъуэм и 1-10 махуэхэм зэхэтыну «цIыхубэ участковэ» урысейпсо Iыхьэм хэтыну.
Къаудыгъу Заур.
